Președintele Senatului și liderul Partidului Național Liberal, Nicolae Ciucă, a exprimat marți aprecierea pentru decizia șefului statului, Klaus Iohannis, de a candida pentru funcția de secretar general al Alianței Nord-Atlantice, afirmând că PNL sprijină "fără rezerve" această inițiativă.
"Salut decizia preşedintelui României de a candida pentru funcţia de secretar general al NATO. PNL susţine nemijlocit acest demers al şefului statului, care ar putea intra în istorie drept primul secretar general al Alianţei Nord-Atlantice provenit din Europa de Est. Este un moment care marchează modul în care România poate fi reprezentată, la 20 de ani de la aderarea la NATO", a scris Nicolae Ciucă, pe Facebook.
Iohannis candidează pentru șefia NATO
"Îmi asum această candidatură în numele României", a declarat Klaus Iohannis, la Palatul Cotroceni.
"Avem o înţelegere profundă, inclusiv din perspectiva provocărilor istorice cu care s-a confruntat regiunea noastră, asupra actualei situaţii de securitate, situaţie dezechilibrată de războiul declanşat de Rusia împotriva Ucrainei. Totodată, cred că NATO are nevoie, la rândul său, de o reînnoire a perspectivei asupra misiunii sale. Europa de Est are o contribuţie valoroasă în discuţiile şi deciziile adoptate în cadrul NATO", a punctat preşedintele Iohannis.